Toiletpapier: bo-oor of onderdeur?Onderdeur (links) of bo-oor (regs)? Wat verkies jy? Die debat duur voort: meeste mense raak baie opgewonde as hulle die vraag moet beantwoord of die toiletpapier se los stukkie bo-oor die rolletjie of onderdeur moet hang. Volgens Dr. Gilda Carle, ŉ Amerikaanse sielkundige en verhoudingskenner, het jou keuse dalk iets oor jou persoonlikheid te sê. Volgens Carle is persone wat verkies dat die los stukkie bo-oor hang, gewoonlik selfgeldend, georganiseerd en oorpresteerders, maar mense wat die stukkie ondertoe laat hang, is ontspanne, ongeërg, betroubaar en op soek na hegte verhoudings. Sy voeg by mense wat glad nie omgee oor die stukkie toiletpapier nie, is iemand wat konflik vermy, baie buigsaam is en nie ongemaklik voel in vreemde situasies nie. Die rubriekskrywer Ann Landers het gesê dié onderwerp is een van die mees omstrede onderwerpe wat sy ooit aangeraak het en die berig waarop mense nog die meeste reageer het. Sy het in 1986 ongeveer 15 000 briewe hieroor ontvang. Persone wat hul saak verdedig meld gewoonlik die voordele soos die estetiese waarde, gasvryheid en die hoeveelheid papier wat gebruik word, of selfs indien daar klein kinders of troeteldiere in die huis is wat maklik die rolletjie kan afrol. Wat verkies jy?